CELEX: C2007/297/46
Language: fi
Date: 2007-12-08 00:00:00
Title: Asia C-455/07 P: Valitus, jonka Ente per le Ville vesuviane on tehnyt 9.10.2007 yhteisöjen ensimmäisen oikeusasteen tuomioistuimen asiassa T-189/02, Ente per le Ville vesuviane v. Euroopan yhteisöjen komissio, 18.7.2007 antamasta tuomiosta

8.12.2007   
            
            
               FI
            
            
               Euroopan unionin virallinen lehti
            
            
               C 297/28
            
         Valitus, jonka Ente per le Ville vesuviane on tehnyt 9.10.2007 yhteisöjen ensimmäisen oikeusasteen tuomioistuimen asiassa T-189/02, Ente per le Ville vesuviane v. Euroopan yhteisöjen komissio, 18.7.2007 antamasta tuomiosta
   (Asia C-455/07 P)
   (2007/C 297/46)
   Oikeudenkäyntikieli: italia
   Asianosaiset
   
      Valittaja: Ente per le Ville vesuviane (edustaja: asianajaja E. Soprano)
   
      Muu osapuoli: Euroopan yhteisöjen komissio
   Vaatimukset
   
               —
            
            
               valituksen kohteena oleva tuomio on kumottava osittain ja näin ollen 13.3.2002 tehty Euroopan komission aluepolitiikan pääosaston päätös D (2002) 810111 (prot. 102504) on todettava pätemättömäksi siten kuin jäljempänä selostetuissa valitusperusteissa todetaan; sekä tarvittaessa on kumottava Euroopan komission aluepolitiikan pääosaston 12.10.2001 päivätty asiakirja N:o Gt/SF/MF D (01) 810542, prot. 109720;
            
         
               —
            
            
               toissijaisesti valituksen kohteena oleva tuomio on kumottava osittain siten kuin jäljempänä selostetuissa valitusperusteissa todetaan ja asia on palautettava ensimmäisen oikeusasteen tuomioistuimeen, jotta se ratkaisee pääasian yhteisöjen tuomioistuimen tätä varten tekemien toteamusten valossa;
            
         
               —
            
            
               Euroopan yhteisöjen komissio on velvoitettava korvaamaan tässä oikeusasteessa samoin kuin asiassa T-189/02 aiheutuneet oikeudenkäyntikulut.
            
         Oikeudelliset perusteet ja pääasialliset perustelut
   1)   Oikeudellinen virhe, puutteellinen tutkinta ja perustelujen puuttuminen asetuksen N:o 4254/88 (1), sellaisena kuin se on muutettuna, 12 artiklan osalta.
   Valittajan toteuttama ja EAKR:n rahoittama hanke muodosti yhden kokonaisuuden, mikä vahvistetaan sekä 18.12.1986 tehdyssä komission päätöksessä, jolla riidanalainen tuki myönnettiin, että asetuksen N:o 4254/88 12 artiklassa, sellaisena kuin se on muutettuna neuvoston asetuksella N:o 2083/93 (2).
   Tästä seuraa näin ollen, että kyseistä hanketta ei voitu — niin kuin ensimmäisen oikeusasteen tuomioistuin on katsonut virheellisesti — jakaa useisiin toimintavaiheisiin; näin ollen myös vain kyseisen hankkeen yhden osan keskeyttäminen oikeudellisista syistä, millä oli vaikutusta hankkeen toteuttamisaikatauluun, edellytti, että edellä mainitussa 12 artiklassa säädetty etuus oli ulotettava koskemaan 18.12.1986 tehdyssä päätöksessä hyväksyttyä koko rahoitushanketta.
   2)   Oikeudellinen virhe, puutteellinen tutkinta ja perustelujen puuttuminen 18.12.1986 tehdyn komission päätöksen 4 artiklan osalta
   Toisin kuin valituksen kohteena olevassa ensimmäisen oikeusasteen tuomioistuimen tuomiossa todetaan, Ente per le Ville vesuviane on näyttänyt toteen asiakirjojen avulla, että Villa Ruggierossa (joka on yksi 18.12.1986 tehtyyn päätökseen perustuvan rahoitushankkeen kohteena olevista kolmesta huvilasta) toteutettavana olevia töitä oli lykätty oikeudellisista syistä vuosina 1989–1996, eikä niitä ollut saatettu päätökseen vuonna 1992, niin kuin Italian viranomaiset ovat todenneet.
   Tässä asiayhteydessä on näin ollen todettava, kuten on esitetty myös ensimmäisen oikeusasteen tuomioistuimessa, että Enten osallistuminen ensimmäisen oikeusasteen tuomioistuimessa riitautetun toimen toteuttamista edeltävään menettelyyn olisi epäilemättä ollut ratkaisevaa, koska komissio, edellä mainitun asiakirjanäytön — jota valittaja olisi tarvittaessa ilman muuta toimittanut — perusteella ja ottaen huomioon, että viimeksi mainitun toteuttama hanke muodosti yhtenäisen kokonaisuuden, olisi epäilemättä hyväksynyt sen, että kyseiseen hankkeeseen voitiin soveltaa asetuksen N:o 4254/88, sellaisena kuin se on muutettuna, 12 artiklassa säädettyä poikkeusta, ilman mitään mahdollisuutta lakkauttaa ennenaikaisesti vuonna 1986 myönnettyä rahoitusta.
   
      (1)  Asetuksen (ETY) N:o 2052/88 soveltamisesta Euroopan aluekehitysrahastoon 19.12.1988 annettu neuvoston asetus (ETY) N:o 4254/88, EYVL L 374, s. 15.
   
      (2)  Asetuksen (ETY) N:o 2052/88 soveltamisesta annetun asetuksen (ETY) N:o 4254/88 muuttamisesta Euroopan aluekehitysrahaston osalta 20.7.1993 annettu neuvoston asetus (ETY) N:o 2083/93, EUVL L 193, s. 34.